Maak my President sê Chané! – Pieter Cloete
Home / Afrikaanse Musiek / Maak my President sê Chané!
Maak my President sê Chané!
“Maak my die president van die liefde, lewe en geluk!” vra die pragtige sangeres Chané Valentine in haar splinternuwe trefferliedjie “Die verkiesing”.
Chané is deeglik opgelei in sang, musiek, dans en drama. Sy is ook ŉ gesogte fotografiese model wat al die voorblaaie van uiteenlopende tydskrifte versier het.
Sedert die uitreiking van haar debuutalbum Liefies vir jou in 2012 word haar liedjies op verskeie radiostasies landwyd en, ná oorsese optredes, ook internasionaal gehoor.
Chané, wat Suid-Afrika al talle kere by internasionale sangkompetisies in Wallis, Orlando en Los Angeles verteenwoordig het, as genooide kunstenaar by die Miss Mediterranean-skouspel in Ciprus opgetree het en onder meer met ŉ hoër sertifikaat in musiekvertolking van COPA (Campus of Performing Arts) spog, se musiek word gereeld op radiostasies in Australië en Nederland en op Radio Eurovision International gespeel.
Nou word aanhangers opnuut met haar verfrissende styl bederf. Die nuwe liedjie kom uit die pen van die bekroonde liedjieskrywer Johan Oberholzer en is vernuftig deur die vaardige liedjieskrywer, sanger en musiekregisseur Vaughan Gardiner (MUSE Productions) vervaardig. Dis ritmies modern en pop-smeulend.
Chané se styl is sorgeloos en energiek, gegeur met ŉ skeut eerlike emosie. Wanneer sy nie op die verhoog of tydskrifvoorblaaie pryk of in televisiereekse, rolprente en musiekvideo’s skitter nie, verruil sy die glans van die vermaakwêreld vir onbaatsugtige liefdeswerk vir die Dierebeskermingsvereniging.
Dié voormalige hoofmeisie, rasieleiers-kaptein en voorsitter van Vereeniging se Rotariërsklub lééf haar passies: die liefde vir musiek en diere.
Deel gerus in “Die verkiesing” en maak jou regmerkie langs haar naam!
Chané se musiek weerkaats in haar skoonheid.
Vorige Alternatief is GROOT!
Volgende Goue status vir Touch of Class!